**EESTech Challenge 2025: Το πολυσυζητημένο hackathon επιστρέφει για άλλη μια χρονιά στην Αθήνα!**

Το EESTech Challenge είναι ένας πανευρωπαϊκός διαγωνισμός τεχνολογικού περιεχομένου (hackathon), ο οποίος διοργανώνεται φέτος για 9η συνεχόμενη χρονιά από τον ευρωπαϊκό, φοιτητικό οργανισμό EESTEC LC Athens, με έδρα το Εθνικό Μετσόβιο Πολυτεχνείο. Απευθύνεται σε φοιτητές και νέους αποφοίτους όλων των σχολών Ανώτατης Εκπαίδευσης που σχετίζονται με την πληροφορική, τον προγραμματισμό, την μηχανική καθώς και με οποιονδήποτε άλλο συναφή κλάδο, οι οποίοι επιδιώκουν να αναπτύξουν ή να εξελίξουν τα hard skills τους.

Ο διαγωνισμός θα πραγματοποιηθεί **στις 3 Μαΐου και θα διαρκέσει όλη τη νύχτα** έως και το πρωί της επόμενης ημέρας.

Ο χώρος θα ανακοινωθεί λίαν συντόμως.

Σκοπός του διαγωνισμού είναι να αποτελέσει μια μεγάλη εκπαιδευτική ευκαιρία και τεχνολογική πρόκληση για όλους τους φιλόδοξους φοιτητές, προκειμένου να εφαρμόσουν, να αναδείξουν, να αναπτύξουν και να εξελίξουν τις τεχνικές τους δεξιότητες.

**Τι είναι όμως τα hard skills και πώς σχετίζονται με το hackathon;**

 Τα hard skills είναι οι τεχνικές και εξειδικευμένες ικανότητες που απαιτούνται για την εκτέλεση συγκεκριμένων εργασιών ή δραστηριοτήτων. Αυτές οι δεξιότητες συνήθως αποκτώνται μέσω εκπαίδευσης, κατάρτισης ή επαγγελματικής εμπειρίας και είναι μετρήσιμες, όπως οι γνώσεις γλωσσών προγραμματισμού, η χρήση λογισμικών, η διαχείριση και η ανάλυση δεδομένων και ο χειρισμός εξειδικευμένου τεχνολογικού εξοπλισμού.

Η ιδέα ενός hackathon δημιουργήθηκε ακριβώς γύρω από αυτές· ένας διαγωνισμός διαρκείας περίπου 28 ωρών στον οποίο οι συμμετέχοντες συνεργάζονται για να αναπτύξουν καινοτόμες λύσεις ή να δημιουργήσουν πρωτότυπα (prototypes) προϊόντων, εφαρμογών ή συστημάτων σε ένα περιορισμένο χρονικό διάστημα 12 ωρών.

**Ποιο είναι το θέμα του διαγωνισμού;**

Το φετινό θέμα του διαγωνισμού είναι**: Electrical Circuits for Industry 4.0 - Electrical Circuits to Solve (automation) Problems**.

**Industry 4.0** αποκαλείται « Η χρήση μηχανών που μπορούν να λειτουργούν όχι μόνο βάσει προκαθορισμένων προγραμμάτων αλλά και βάση αισθητηριακής εισόδου από το περιβάλλον».

**Γιατί να συμμετάσχω στο EESTech Challenge 2025**;

Το EESTech Challenge 2025, προσφέρει στους συμμετέχοντες μια μοναδική ευκαιρία να αξιοποιήσουν και να εφαρμόσουν τις τεχνικές ικανότητες και τις εξειδικευμένες γνώσεις τους αλλά και να αποκτήσουν νέες γνώσεις πάνω στον κλάδο, που δεν συμπεριλαμβάνονται απαραίτητα στην ακαδημαϊκή τους εκπαίδευση.

Παράλληλα, τους δίνεται η δυνατότητα να αλληλεπιδράσουν με επαγγελματίες του κλάδου, μέντορες και πιθανούς εργοδότες, διευκολύνοντας την επαγγελματική τους ανάπτυξη και τη δια-βιομηχανική συνεργασία.

Πιο συγκεκριμένα, συνεργαζόμενο με μεγάλες εταιρείες και διακεκριμένα πρόσωπα, το EESTech Challenge, προάγει ίσες ευκαιρίες για όλους τους συμμετέχοντες, εξασφαλίζοντας έτσι μια πλατφόρμα για ταλέντα και καινοτομία ανεξαρτήτως του υπόβαθρού τους.

Πέραν όμως του εκπαιδευτικού και επαγγελματικού χαρακτήρα του διαγωνισμού, είναι πολύ σημαντικό για εμάς να καταφέρουμε να υποστηρίξουμε ουσιαστικά τους συμμετέχοντες σε αυτή τους την προσπάθεια. Πάνω απ’ όλα είναι μια δοκιμασία με τον εαυτό τους, μια ευκαιρία να πάρουν θάρρος και να αναλάβουν πρωτοβουλίες· να σκεφτούν ελεύθερα, δίχως περιορισμούς, να πιστέψουν στις ιδέες τους και να δείξουν εμπιστοσύνη και στις ικανότητές τους αλλά και στους συνεργάτες τους. Άλλωστε, η ευγενής άμιλλα, η συνεργατικότητα, η ομαδικότητα, η ανταλλαγή ιδεών, η αποδοχή, η συμπερίληψη είναι βασικές αρχές που όχι μόνο θέλουμε να προάγουμε στους συμμετέχοντες του διαγωνισμού μας αλλά αποτελούν και σημαντικά κριτήρια για την λειτουργία του οργανισμού μας γενικότερα.

Για δηλώσεις συμμετοχής παρακαλούνται οι υποψήφιοι να υποβάλουν την αίτησή τους **μέχρι την Κυριακή 27 Απριλίου και ώρα** **23:59.**

Δεκτά θα γίνουν, το μέγιστον, **εξήντα (60) άτομα** (που θα χωριστούν σε είκοσι ομάδες των 3 ατόμων) των οποίων η επιλογή θα γίνει βάσει των αιτήσεων τους, **χωρίς κάποιο κόστος συμμετοχής**.

Παρακαλούνται οι ενδιαφερόμενοι να αφιερώσουν τον απαιτούμενο χρόνο, προκειμένου η αίτηση να αντανακλά το ενδιαφέρον τους.

Η παρουσία των συμμετεχόντων είναι **υποχρεωτική** ενώ θα δοθεί **πιστοποιητικό παρακολούθησης** μετά την ολοκλήρωση του διαγωνισμού.

Περισσότερες πληροφορίες για τον διαγωνισμό, καθώς και για τη φόρμα συμμετοχής μπορείτε να βρείτε στις σελίδες μας στο Instagram & Facebook.